Peter Hummelgaard (S), 2025-03-11:
Tak for ordet, og også tak til forslagsstillerne for med det her beslutningsforslag at sætte fokus på et emne, der ligger mig meget på sinde. Beslutningsforslaget vil pålægge regeringen i løbet af 2025 at udarbejde et beslutningsgrundlag til på forsøgsbasis at gøre det nemmere at idømme voldelige partnere, uanset om det er for fysisk eller psykisk vold, en straf med vilkår om behandling samt igangsætte et udviklingsprojekt for at gøre tilbuddet tilgængeligt på landsplan.
Lad mig starte med at understrege, at regeringen tager bekæmpelse af partnervold meget alvorligt, og at regeringen er enig med forslagsstillerne fra SF i, at antallet af ofre for partnervold skal nedbringes.
Derfor har jeg også stor sympati for intentionen bag beslutningsforslaget – en intention, som jeg er overbevist om at langt de fleste i Folketinget deler.
Men regeringen kan dog ikke støtte beslutningsforslaget, som det foreligger, og det skal altså på ingen måde tages som et udtryk for, at regeringen ikke ønsker at bekæmpe partnervold, for det gør vi.
Vi har derfor som samfund et ansvar for at gøre op med partnervold og også nedbringe antallet af personer, der udsættes for det.
For partnervold er ikke kun skadeligt for den partner, som udsættes for volden; parret kan have børn, der overværer volden og tager skade, ligesom der er risiko for, at børnene tager volden med sig ind i voksenlivet for så at gentage mønsteret.
Det er derfor helt afgørende, at vi som samfund er i stand til at forebygge og hjælpe med de rigtige tilbud.
Kriminalforsorgen tilbyder allerede i dag behandlingstilbud specifikt rettet mod dømte, der udøver vold i nære relationer.
Dialog mod vold tilbyder individuel psykologbehandling målrettet vold i nære relationer med en behandlingsvarighed på op til 1 år.
Indsatte i lukket regi, der ikke har mulighed for uledsaget udgang, kan deltage i det kognitive behandlingsprogram Predov, som altså står for Preventing domestic violence – og jeg beklager, at jeg taler engelsk fra talerstolen – der blev implementeret bredt i kriminalforsorgen fra første kvartal af 2024.
Predov er et individuelt program med et forudbestemt og manuelt baseret programindhold.
Når de dømte visiteres til de her behandlingstilbud, sker det ud fra en række kriterier om motivation, behandlingensparathed og kognitive forudsætninger.
Det er frivilligt for de dømte, om de vil deltage i et af kriminalforsorgens behandlingstilbud, og det er det bl.a. ud fra en betragtning om, at dømte, der har et ønske om og er motiverede for at ændre på deres voldelige adfærd, skal have redskaberne til det.
Men det er det også, fordi nøgleordet for at kunne hjælpe voldsudøvere gennem behandling er motivation.
Det er helt afgørende, at voldsudøvere selv er motiverede for at ændre deres adfærd, hvis det skal have den ønskede effekt.
Derfor er jeg også enig med forslagsstillerne, når de i beslutningsforslaget skriver, at det ikke skal være muligt for voldelige partnere at snyde sig til en lavere straf ved en ordning som den foreslåede, hvis de ikke er reelt motiverede for behandling.
Regeringen ser alvorligt på personfarlig kriminalitet, og regeringen vil derfor som led i den kommende strafreform sætte hårdere ind over for personfarlig kriminalitet, også når det begås mod en partner.
Jeg mener derfor heller ikke, at det skal være muligt for personer, der har udøvet partnervold, at modtage en lavere straf end andre voldsudøvere, mod at de indgår i behandling.
Motivationen og voldsudøverens tro på forandring er vigtige for at kunne bryde voldscirklen.
Kriminalforsorgens erfaringer med de eksisterende behandlingstilbud er overordnet positive.
Personer dømt for partnervold er ikke en homogen gruppe, hvilket der også tages hensyn til i behandlingen.
I nogle tilfælde er det mere relevant at starte med at tilbyde andre af kriminalforsorgens psykosociale indsatser, herunder f.eks. rusmiddelbehandling, frem for behandling om forebyggelse af vold.
Det har naturligvis betydning for antallet af dømte, der har indgået i kriminalforsorgens to behandlingstiludbud mod vold.
Et andet forhold, der har betydning, er, at kriminalforsorgen anbefaler, at Predov afvikles sent i indsattes afsoningsforløb, så den dømte har mulighed for at træne de nye værktøjer og færdigheder i forbindelse med udgang og besøg.
Der er på den baggrund således flere indsatte i målgruppen for behandlingstilbuddet, som ikke er startet i behandling endnu.